**OSNOVNA ŠKOLA SIDE KOŠUTIĆ**

**R A D O B O J**

**OBRAZLOŽENJE PRIJEDLOGA FINANCIJSKOG PLANA**

**ZA 2021. G. I PROJEKCIJA ZA 2022. I 2023. G.**

***Sažetak djelokruga rada***

Osnovna škola Side Košutić Radoboj, sa sjedištem u Radoboju 21, je ustanova koja se bavi osnovnim obrazovanjem djece.

Upisno područje obuhvaća naselja: Radoboj, Jazvine, Radobojski Orehovec, Radobojski Kraljevec, Radobojski Bregi (dio), Šemnički Kraljevec (dio), Šemnica Gornja i Gorjani Sutinski.

Uz centralnu školu u Radoboju u sklopu škole djeluju i dvije četverorazredne područne škole i to u Jazvinama i Gornjoj Šemnici. Nastava u centralnoj školi odvija se u dvije smjene, dok se nastava u PŠ Jazvine i Šemnica Gornja odvija u jednoj (jutarnjoj) smjeni.

Centralna škola u Radoboju je osmogodišnja škola sa 4 razredna odjela 1-4. i 8 razrednih odjela 5-8. razreda. U PO Jazvine nastava je organizirana u 3 razredna odjela 1. i 4., te kombiniranom razrednom odjelu 2. i 3. razreda. U PO Šemnica Gornja nastava je organizirana u 2 kombinirana razredna odjela 1. i 2. i 3. I 4. razreda.

U školskoj godini 2020./2021. u školu je upisano 222 učenika.

Raspršenost sela i zaselaka u krugu od desetak kilometara uvjetuje potrebu za velikim brojem učenika potnika, posebno 5 – 8 razreda. Prijevoz u potpunosti financira osnivač – Krapinsko-zagorska županija.

U školi prosječno radi 47 djelatnika.

***Zakonske i druge pravne osnove***

Djelatnost škole ostvaruje se u skladu s odredbama Zakona o ustanovama i Zakona o odgoju i obrazovanju u osnovnoj i srednjoj školi, a na razini škole djelatnost je definirana Statutom škole.

Nastava se izvodi prema nastavnim planovima i programima koji su propisani od strane Ministarstva znanosti i obrazovanja, te prema Godišnjem planu i programu rada škole i Školskom kurikulumu.

Do školske godine 2020/2021. škola je bila uključena u eksperimentalni program „Škola za život“ u okviru cjelovite kurikularne reforme koji provodi Ministarstvo znanosti i obrazovanja. Od šk. godine 2020./2021. kurikularna reforma je završena a rezultati su implementirani u kurikulumske dokumente, nastavne materijale i udžbenike te tehnologije koje se koriste u nastavi.

Financijsko polovanje škole vodi se u skladu sa Zakonom o proračunu, Pravilnikom o proračunskom računovodstvu i računskom planu, Pravilnikom o financijskom izvještavanju i internim procedurama.

***Ciljevi provedbe programa***

**Glavni program – Osnovno obrazovanje – Zakonski standard**

**Aktivnost – Redoviti poslovi osnovnog obrazovanja**

Osnovni cilj rada škole je poboljšanje kvalitete i učinkovitosti odgoja i obrazovanja, njegujući tradicionalnu kulturu i čuvajući identitet škole, a koristeći se suvremenim načinima, metodama i oblicima rada, kvalitetno pripremiti učenike za stjecanje suvremenih kompetencija i pripremiti ih za cjeloživotno učenje.

Cilj rada škole je postizanje što boljih rezultata učenika kroz povećanje uspjeha na kraju nastavne godine, povećanje broja i plasmana učenika koji sudjeluju na natjecanjima i smotrama, te povećanje broja projekata, priredbi i manifestacija u kojima je škola nositelj ili sudionik, a čijom realizacijom se učenike potiče na izražavanje kreativnosti, talenata i sposobnosti.

Jedan od ciljeva škole je i nastojanje da se svi učenici iz našeg upisnog područja upisuju u našu školu, odnosno da postanemo škola u koju se žele upisati i učenici iz drugih (okolnih) upisnih područja, tj. da postanemo škola poznata po kvaliteti na svim razinama.

Posebna pažnja posvećuje se učenicima s teškoćama s ciljem povećanja socijalne uključenosti i integracije tih učenika u redovan odgojno-obrazovni rad, te poboljšanje obrazovnih postignuća i uspješnije funkcioniranje uz potporu senzibilizirane radne i životne sredine. Na nivou škole pažnja se posvećuje radu s učenicima po prilagođenom programu i po modelu individualizacije.

Također se vodi i stalna i kontinuirana briga i skrb o učenicima slabijeg imovnog stanja kroz osiguranje besplatne prehrane (projekt Zalogajček –K-Z županija i općina Radoboj) i pruženje drugih oblika pomoći učenicima.

Kroz sve ove ciljeve nastoji se osnovnoškolskim obrazovanjem stvoriti dobre temelje našim učenicima koji će u konačnici rezultirati konkurentnošću naših sadašnjih i budućih učenika na tržištu rada u zemljema EU pa i šire.

Za ostvarenje ciljeva i stručni i kvalitetan rad zaposlenika škole potrebno je osigurati i materijalno - tehničke uvjete rada propisane Državnim pedagoškim standardom i Zakonom o odgoju i obrazovanju, pa se kao inperativ nameće potreba dogradnje škole i uvođenje jednosmjenske nastave.

***Pokazatelji uspješnosti provođenja programa***

Glavni pokazatelj uspješnosti provođenja programa je gotovo 100%-tna realizacija Godišnjeg plana i programa rada škole koji u konačnici rezultira uspješnim upisom učenika u željene programe srednjoškolskog obrazovanja, te zapaženim rezultatima koje učenici škole postižu na natjecanjima znanja, susretima i smotrama na županijskoj i državnoj razini.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedini-**  **ca** | **Polazna**  **vrijed.** | **Izvor podataka** | **Ciljana vrijed.**  **2021.** | **Ciljana**  **vrijed.**  **2022.** | **Ciljana**  **vrijed. 2023.** |
| Povećanje broja školskih projekata | Učenike se potiče na izražavanje kreativnosti, talenata i sposobnosti | broj | 18 | škola | 19 | 20 | 21 |
| Povećanje broja školskih priredbi i manifestacija | Učenike se potiče na izražavanje kreativnosti, talenata i sposobnosti | broj | 10 | škola | 11 | 12 | 13 |
| Povećanje broja učenika koji su uključeni u školske projekte, priredbe i manifestacije | Učenike se potiče na izražavanje kreativnosti, talenata i sposobnosti | broj  sudionika | 130 | škola | 135 | 140 | 145 |
| Povećanje broja sudionika i osvojenih mjesta na županijskim i državnim natjecanjima | Učenike se potiče na izražavanje sposobnosti i natjecateljskog duha | Broj  sudionika i broj nagrađenih učenika | 26 | škola | 27 | 28 | 29 |

Uz navedene pokazatelje uspješnosti poticat će se uključivanje što većeg broja učenika u rad učeničke zadruge i školskog športskog kluba, te organiziranje i uključivanje u raznovrsne izvannastavne i izvanškolske aktivnosti, a sve s ciljem razvoja pozitivnih vrijednosti kod učenika.

Poticat će se kvalitetna komunikacija na relaciji učitelj-učenik, učitelj-roditelj, učenik-učenik, te međusobna komunikacija svih zaposlenika kroz zajedničke aktivnosti i druženja.

***Obrazloženje financijskog plana***

Temeljem Zakona o proračunu (N.N. 87/08, 136/12 i 15/15.) i Uputa za izradu proračuna Krapinsko-Zagorske županije za razdoblje 2021-2023., a u skladu sa planiranim ciljevima, škola je izradila financijski plan za 2021. g. i projekcije za 2022. i 2023. godinu.

Valja napomenuti da školske ustanove ne donose strateške, već godišnje oprativne planove (GPP i Školski kurikulum) prema uputama Ministarstva znanosti i obrazovanja.

Planovi se donose za nastavnu, a ne za fiskalnu godinu, što je uzrok mnogim odstupanjima u izvršenju financijskog plana – na primjer pomak određenih aktivnosti unutar školske godine iz jednog polugodišta u drugo uzrokuje promjene u izvršenju financijskog plana za dvije fiskalne godine.

Zbog specifične epidemiološke situacije za provedbu nastave u šk. g. 2020./2021. planirana su tri modela: Model A – nastava u školi, Model B – mješoviti oblik nastave (dijelom u školi, dijelom na daljinu) i Model C – nastava na daljinu. Primjena pojedinog modela djelomično može utjecati na pojedine stavke financijskog plana i prihoda i rashoda (energenti, namirnice, prijevoz učenika i djelatnika i sl.).

**1.Opći prihodi i primici**

Decentralizirana sredstva

Temeljem Uputa, a uslijed nepredviđenih okolnosti uzrokovanih pandemijom COVID-a 19 ovi prihodi su znatno manji u odnosu na prvotni plan za 2020. godinu, odnosno manji su i u odnosu na prvi rebalans financijskog plana za 2020. g., a iz njih je predviđeno financiranje rashoda poslovanja u ukupnom iznosu od 545.981 kn, od čega se 234.518 kn odnosi na prijevoz učenika koji obuhvaća prijevoz po Zakonu i Državnom pedagoškom standardu, a 311.463 kn na sve ostale rashode poslovanja (redovite mat. financijske rashode, nužne popravke i inspekcijske preglede).

Što se tiče strukture rashoda u odnosu na 2020.g. nema znatnijih odstupanja u planu. Kao i prethodnih godina, uz troškove prijevoza učenika, najveća stavka su energenti za koje se planira 136.000 kn. Kod izrade plana naglasak je stavljen na osiguranje potrebnih uvjeta za normalno odvijanje nastave (materijal i usluge održavanja školskih objekata i opreme, materijal za nastavu, čišćenje i sl.).

Decentralizirana sredstva županije dostatna su tek za pokriće nužnih troškova škole, ali ne i za pokriće većih rashoda za održavanje školskih objekata (matične i dviju područnih škola), kao ni za nabavu opreme za nastavu.

Unazad nekoliko godina intenzivira se potreba za dogradnjom škole u Radoboju koja bi omogućila prijelaz na jednosmjenski rad, čime bi se u narednom razdoblju ostvarile znatne uštede u poslovanju (potrošnja energenata, prijevoz učenika), a otvorila bi se i mogućnost produženog boravka za učenike, a u tijeku je izrada projektno – tehničke dokumentacije.

Izvorna sredstva Županije

Prihodima iz izvornih (dopunskih) županijskih sredstava predviđeno je financiranje rashoda poslovanja nastalih organizacijom i provedbom učeničkih natjecanja..

U planu su i sredstva za prehranu učenika slabijeg imovinskog stanja i to kroz projekt Zalogajček u iznosu od 25.000 kn. Ova sredstva smanjena su u odnosu na 2020. godinu jer je smanjen broj učenika odobrenih za financiranje sa 30 na 26 u šk. g. 2020/2021.

U ovim prihodima planirana su i sredstva za rad e-tehničara u iznosu od 8.700 kn.

U skladu sa preporukama Zavoda za javno zdravstvo vezanim uz pandemiju nisu planirana sredstva za obuku plivanja učenika.

**2. Vlastiti prihodi**

Vlastiti prihodi u iznosu od 21.500 kn planiraju se ostvariti od prodaje otpadnog papira - 1.000 kn, od prodaje proizvoda učeničke zadruge - 500 kn, te od iznajmljivanja školske sportske dvorane i ostalih školskih prostora - 20.000 kn.

Iz ostvarenih prihoda planira se pokriti dio troškova za energente (plin) u iznosu od 4.000 kn, usluge održavanja – 4.000 kn, izdaci za nabavu opreme (namještaj za učionicu) 12.000 kn i knjige za školsku knjižnicu – 1.000 kn.

U odnosu na planove iz prethodne i ranijih godina znatno su smanjeni prihodi od najma školske sportske dvorane, budući da se zbog pandemije ne preporuča iznajmljivanje školskih prostora vanjskim korisnicima.

**3. Prihodi za posebne namjene**

U prihodima za posebne namjene planirani su prihodi ostvareni od sufinanciranja roditelja za prehranu učenika u školskoj kuhinji u iznosu od 100.000 kn, te financiranje roditelja za terensku nastavu, posjete kazalištu i sl. u iznosu od 10.000 kn.

Ovi prihodi planirani su u manjem obimu u odnosu na prethodnu godinu budući da u školskom kurikulumu nije predviđeno provođenje terenske nastave za sve učenike, tj. terenska nastava planirana je u manjem obimu zbog pandemije COVID-a 19.

U ovim prihodima planirani su i prihodi od uplata učenika za osiguranje od posljedica nesretnog slučaja u iznosu od 12.000 kn.

Iz sredstava za prehranu učenika planiraju se pokriti izdaci za namirnice, materijal za čišćenje, dio zdravstvenih pregleda za djelatnice koje rade na pripremi i podjeli obroka, kontrolu zdravstvene ispravnosti i sl., a iznos od 2.000 kn planiran je za nabavu sitnog inventara (suđa i sl.) za potrebe školske kuhinje matične i područnih škola.

**4. Pomoći**

Pomoći iz državnog proračuna

Prihodima iz državnog proračuna predviđeno je financiranje rashoda za plaće zaposlenih i materijalnih rashoda (prijevoza djelatnika na posao i naknade za nezapošljavanje određenog broja osoba sa invaliditetom).

Rashodi za zaposlene u 2021. g. planirani su u iznosu od 4,775.000 kn. U rashodima za zaposlene uvrštena su sredstva za plaće djelatnika i sredstva za ostale rashode za zaposlene (jubilarne nagrade, otpremnine, pomoći, dar za djecu, regres, božićnica).

Rashodi za plaće zaposlenih planirani su u visini rashoda planiranih za 2020.g.

Ostali rashodi za zaposlene planirani su na bazi izvršenja i plana za 2020. g. te statističkih pokazatelja rashoda za pomoći i ostale naknade zaposlenima, te izračuna sredstava potrebnih za isplatu jubilarnih nagrada djelatnicima za navršene određene godine staža.

U sklopu pomoći iz državnog proračuna planirana su i sredstva za nabavu radnih udžbenika trošak kojih se prema naputku evidentira na skupini 37 – Naknade građanima i kućanstvima u iznosu od 60.000kn.

Iznos od 25.000 kn planiran je za dokup i zamjenu udžbenika čije se korištenje planira kroz više godina.

Pomoći iz općinskog proračuna

Prihodima iz općinskog proračuna predviđeno je sufinanciranje rashoda za prehranu učenika slabijeg imovnog stanja u iznosu od 13.000 kn (za cca 15 učenika) što je smanjenje u odnosu na prethodnu školsku godinu za 10 učenika.

**5. Prihodi od prodaje nefinancijske imovine**

Prihodi od prodaje nefinancijske imovine (dio prihoda od prodaje stanova) planirani su u iznosu od 1.500 kn koji se planiraju utrošiti za nefinancijsku imovinu, tj. nabavu knjiga za školsku knjižnicu.

Budući da će tijekom 2021. g. stanovi biti otplaćeni u cijelosti, u projekcijama za 2022. I 2023. g. nisu više planirani ovi prihodi.

***Izvještaj o postignutim ciljevima i rezultatima programa temeljenim na pokazateljima uspješnosti u predhodnoj godini***

U šk. g. 2019./2020. školu je polazilo 232 učenika od kojih su svi uspješno završili školsku godinu.

Nastavni plan realiziran je gotovo u svim predmetima - ukupna realizacija iznosi 99,23%.

Svi učenici bili su uključeni u izbornu nastavu iz vjeronauka i informatike, dok je u izbornu nastavu iz njemačkog jezika bilo uključeno 85,9% učenika.

Učenici su sudjelovali na raznim natječajima i natjecanjima na školskoj i županijskoj razini i postigli zapažene rezultate, uz napomenu da neka natjecanja nisu realizirana do kraja zbog epidemiološke situacije.

Plan izvan učioničke i terenske nastave izrađen je početkom školske godine i nije u potpunosti realiziran zbog izvanrednih okolnosti.

Učenici su sudjelovali na sedam terenskih nastava.

Svi učenici sudjelovali su u 23 organizirane izvannastavne aktivnosti za učenike.

Velik broj učenika (189) bio je uključen i u izvanškolske aktivnosti ( Mažoretkinje, Nogometni klub, Glazbena škola, Škola stranih jezika, Škola plesa, Teniski klub i sl.)

Plan kulturne i javne djelatnosti ostvaren je prema godišnjem planu i programu rada škole kroz nastavne sadržaje, izvannastavne i izvanškolske aktivnosti, rad školskog sportskog kluba, učeničke zadruge, obilježavanjem značajnih datuma i blagdana, sudjelovanjem u akcijama, smotrama, susretima, organiziranim posjetima i uključivanjem u projekte. U proteklom razdoblju nije realizirana, tj. odgođena je suradnja naše škole i OŠ Hajdina iz Republike Slovenije zbog već naprijed spomenutih okolnosti.

Ostali planirani projekti najvećim su dijelom i realizirani čime je ostvarena kvalitetna komunikacija na svim razinama u školi kao i između škole i subjekata iz okruženja.

Škola je opremljena informatičkom opremom (prijenosna računala, projektori, tableti za učenike), a dijelom je obnovljen i knjižni fond školske knjižnice.

U svrhu poboljšanja materijalnih uvjeta rada od opreme je nabavljena perilica suđa, kombinirani štednjak za područnu školu, reciklažne kante za odvajanje otpada, traktorska kosilica.

Uz redovite potrebe za održavanjem postrojenja i opreme izvršena je i zamjena podne obloge u učionici kemije. U tijeku je izrada projektne dokumentacije za dogradnju škole čime bi se omogućio prelazak na jednosmjensku nastavu.

Zaposlenici su se stručno usavršavali na seminarima, stručnim aktivima i drugim oblicima nadgradnje što je na kraju rezultiralo vrlo dobrim rezultatima u odgoju i obrazovanju naših učenika.

U Radoboju, 21. prosinca 2020.

Ravnatelj:

Dražen Gerić